Mål for praksisbesøket:

1. Å lage en læringssituasjon for studenten som innebærer samhandling med en pasient i en undersøkelses- eller behandlingssituasjon, med påfølgende refleksjon rundt det som skjedde i pasientmøtet sammen med praksisveileder og utdanningens praksiskontakt.
2. Å legge til rette for dialog mellom utdanning og praksisfelt rundt det å ha studenter i praksis, veiledning og ting som ellers praksisfeltet måtte ønske å ta opp med utdanningen.

Før praksisbesøket:

* Utdanningens praksiskontakt avtaler tidspunkt for praksisbesøk med praksisveileder og student, gjerne i forbindelse med oppstartsamtalen i uke 2 av praksis. Praksisbesøket legges fortrinnsvis til ukene rundt midtveis i praksisperioden.

Forberedelse til praksisbesøk:

* Praksisveileder og student velger ut en aktuell pasient og setter av tid til praksisbesøket. Antatt tidsramme for praksisbesøket = 2t (om pasientmøtet evt skal foregå hjemme hos pasienten må en ta høyde for reisetid).
* Studenten gjør avtale med pasienten og forbereder det som skal skje under pasientmøtet gjennom å planlegge undersøkelser og/eller tiltak som er/kan være relevante for pasienten på dette tidspunktet.
* Studenten lager et kort skriftlig notat (<1 side) som presenterer hva hen tenker å gjøre, hva hen ønsker å ha spesielt fokus på i situasjonen, og hva hen ønsker veiledning på. Notatet deles med praksisveileder og utdanningens praksiskontakt ved praksisbesøkets start.

Praksisbesøket:

* Før pasientmøtet.
	+ Praksisveileder, student og utdanningens praksiskontakt møtes.
	+ Snakke om status for praksis så langt, hvordan det jobbes med læringsmålene, hvordan det går med veiledning osv.
	+ Studenten presenterer pasienten, planen for hva som skal skje i møtet med pasienten og evt veiledningsbehov.
* Pasientmøtet.
	+ Studenten gjennomfører den planlagte aktiviteten med pasienten (og selvsagt med de tilpasninger som evt må gjøres ut fra situasjon og dagsform).
	+ Praksisveileder og utdanningens praksiskontakt er til stede som observatører.
* Etter pasientmøtet:
	+ Student, praksisveileder og utdanningens praksiskontakt møtes til samtale om pasientmøtet og hvordan det gikk. Naturlige tema for samtalen kan være: Hva ble gjort (undersøkelser/tiltak)? → Hvordan ble det gjort (kommunikasjon, håndlag)? → Hvorfor ble det gjort slik (begrunnelser)? → Hva registrerte og observerte studenten? Hvordan vurderer studenten funn og pasientens respons på tiltakene? Hva kunne evt vært gjort annerledes eller vil hen følge videre opp neste gang?
	+ Samtalen bør starte med at studenten får reflektere rundt gjennomføringen, med fokus både på både samhandlingen med pasienten, og hvordan det planlagte opplegget fungerte. Kan f.eks settes i gang med en oppfordring til studenten om å snakke oss gjennom det som skjedde, slik hen opplevde det.
	+ Praksisveileder og utdanningens praksiskontakt bidrar gjennom å stille spørsmål, og dele sine observasjoner og vurderinger. Kan være ting som underbygger studentens opplevelser, og ting som evt utfordrer studentens observasjoner eller handlinger, som f.eks «la du merke til…?», «hva skjedde da du…?» etc. Det kan også handle om å etterspørre eller diskutere begrunnelser for valgte undersøkelser/tiltak. Det hele ut fra et ønske om å hente mest mulig læring ut av den situasjonen som har utspilt seg i pasientmøtet.
* Når samtalen rundt pasientmøtet er over.
	+ Praksisveileder og utdanningens praksiskontakt møtes.
	+ Snakker om ting som f.eks praksisstedets-/praksisveileders opplevelse av å ha student(er) i praksis. Her er det rom for å ta opp ting som hvordan det oppleves å være veileder, evt utfordringer i praksissituasjonen, muligheter for å ta (flere) studenter fremover, evt behov eller beskjeder som praksisveileder ønsker å ta opp med utdanningen osv.
	+ Dersom noen av partene ser behov for det er det også anledning for at student og utdanningens praksiskontakt kan ha et eget møte.